Spanwerk lei tot aankeer van ‘plaasaanvallers’Die verdagtes het glo in die egpaar se bakkie op die vlug geslaan. (Foto: Verskaf) Drie verdagtes is in hegtenis geneem kort nadat hulle glo ŉ egpaar op hul plaas duskant Heidelberg in Gauteng aangeval en beroof het. Luidens inligting wat van die VF Plus verkry is, het die polisie, private veiligheidsmaatskappye en lede van die landbougemeenskap tot Basie en Ina Rosslee se redding gekom nadat hulle Sondag kort voor 21:00 in hul huis oorrompel is. Basie is glo erg aangerand voordat die verdagtes, onderskeidelik 24, 27 en 21 jaar oud, op die vlug geslaan het met onder meer vuurwapens, selfone en kontant. Ina, hoewel geruk deur die aanval, het ongedeerd daarvan afgekom. Lt.kol. Mavela Masondo, het die voorval aan Maroela Media bevestig. Volgens Masondo is die polisie na die gebied ontbied en daar ontmoet deur die private veiligheidsmaatskappye Midvaal Peace Officers, Afriguard, VR Security en lede van die gemeenskappolisiëringforum. “Die span het drie gewapende verdagtes opgemerk wat na bewering in die slagoffers se bakkie in die rigting van Deneysville (R549) gery het. Die span het die verdagtes agternagesit wat eindelik beheer oor die voertuig verloor het en deur ŉ heining tot by ŉ ander plaas gery het,” sê hy. “Al drie verdagtes is omsingel en in hegtenis geneem.” Die polisiëringslede het twee vuurwapens, selfone en geld teruggevind wat vermoedelik tydens die huisroof gebuit is. Een van die verdagtes is kort ná sy inhegtenisneming onder polisiebewaking na die hospitaal toe geneem. Hy het glo beserings aan sy voet opgedoen toe hy probeer het om die polisie te ontduik. Nietemin staan al drie verdagtes nou tereg op aanklagte van huisroof, besit van ongelisensieerde vuurwapens, poging tot moord, besit van ŉ gesteelde voertuig en besit van vermoedelik gesteelde eiendom. Hulle sal na verwagting eersdaags in die hof verskyn. Lt.genl. Elias Mawela, provinsiale polisiekommissaris, het die samewerking tussen die polisie en die private veiligheidsmaatskappye geloof. Hy het bygevoeg dat die polisie in Gauteng daartoe verbind is om plaasaanvalle en ander soorte huisroof in die provinsie te bekamp.